b"\n_START_ARTICLE_\nPressurized Mating Adapter\n_START_PARAGRAPH_\nPMA (angl. Pressurized mating adapter)\xc2\xa0\xe2\x80\x93 hermeti\xc5\xa1kas prisijungimo adapteris, Tarptautin\xc4\x97s kosmin\xc4\x97s stoties (TKS) elementas. \xc5\xa0ie adapteriai jungia rusi\xc5\xa1kus \xd0\x90\xd0\x9f\xd0\x90\xd0\xa1 tipo jungties mazgus naudojan\xc4\x8dius aparatus (modulis \xe2\x80\x9eZaria\xe2\x80\x9c, erdv\xc4\x97laiviai \xe2\x80\x9eShuttle\xe2\x80\x9c, komerciniai kosminiai aparatai bei b\xc5\xabsimi naujieji \xc5\xbemoni\xc5\xb3 pilotuojami erdv\xc4\x97laiviai (angl. Crew Exploration Vehicle, CEV)) su amerikieti\xc5\xa1kais CBM (angl. Common Berthing Mechanism 'vieningas \xc5\xa1vartavimosi mechanizmas') tipo jungimosi mazgus naudojan\xc4\x8diais jungiamaisiais TKS mazgais\xc2\xa0\xe2\x80\x93 \xe2\x80\x9eUnity\xe2\x80\x9c, \xe2\x80\x9eHarmony\xe2\x80\x9c ir \xe2\x80\x9eTranquility\xe2\x80\x9c. I\xc5\xa1 viso Tarptautin\xc4\x97je kosmin\xc4\x97je stotyje yra trys tokie elementai.\n_START_SECTION_\nIstorija\n_START_PARAGRAPH_\n1998\xc2\xa0m. gruod\xc5\xbeio 4 d. startavo daugkartinio naudojimo JAV erdv\xc4\x97laivis \xe2\x80\x9eSpace Shuttle Endeavour\xe2\x80\x9c ne\xc5\xa1damas \xe2\x80\x9eUnity\xe2\x80\x9c modul\xc4\xaf su dviem hermeti\xc5\xa1kais prisijungimo adapteriais PMA-1 bei PMA-2._NEWLINE_Amerikieti\xc5\xa1ki CBM tipo mazgai, sumontuoti modulyje \xe2\x80\x9eUnity\xe2\x80\x9c buvo nesuderinami su rusi\xc5\xa1kuoju \xd0\x90\xd0\x9f\xd0\x90\xd0\xa1 mazgu. Prie \xe2\x80\x9eUnity\xe2\x80\x9c tiesiogiai prisijungti negal\xc4\x97jo ir \xe2\x80\x9eShuttle\xe2\x80\x9c: jo jungiamajame skyriuje taip pat sumontuotas tas pats rusi\xc5\xa1kas \xd0\x90\xd0\x9f\xd0\x90\xd0\xa1. Tod\xc4\x97l prie priekinio ir galinio \xe2\x80\x9eUnity\xe2\x80\x9c jungties mazgo buvo prijungti 2 hermeti\xc5\xa1ki nupjautinio k\xc5\xabgio formos prisijungimo adapteriai PMA. Prie PMA-1 buvo prijungtas modulis \xe2\x80\x9eZaria\xe2\x80\x9c, o prie PMA-2\xc2\xa0\xe2\x80\x93 \xe2\x80\x9eShuttle\xe2\x80\x9c. Adapteriuose buvo sumontuoti modulio \xe2\x80\x9eUnity\xe2\x80\x9c valdymo ir kontrol\xc4\x97s kompiuteriai. Pradiniame TKS k\xc5\xabrimo etape \xc5\xa1ie kompiuteriai taip pat buvo skirti duomen\xc5\xb3, garso bei vaizdo perdavimui._NEWLINE_V\xc4\x97liau, 2001\xc2\xa0m. lapkrit\xc4\xaf, \xc4\xaf TKS atvykus JAV laboratorijai \xe2\x80\x9eDestiny\xe2\x80\x9c, PMA-2 buvo prijungtas prie \xc5\xa1io mazgo priekio. Dar v\xc4\x97liau, 2007\xc2\xa0m. lapkri\xc4\x8dio 12 d., PMA-2 buvo perkeltas \xc4\xaf jo galutin\xc4\x99 pozicij\xc4\x85\xc2\xa0\xe2\x80\x93 prijungtas prie jungiamojo mazgo \xe2\x80\x9eHarmony\xe2\x80\x9c, kuris buvo i\xc5\xa1keltas \xc4\xaf orbit\xc4\x85 2007\xc2\xa0m. spalio 23 d._NEWLINE_PMA-3 \xc4\xaf TKS pristat\xc4\x97 \xe2\x80\x9eSpace Shuttle Discovery\xe2\x80\x9c (\xe2\x80\x9eSTS-92\xe2\x80\x9c misija) 2000\xc2\xa0m. spalio m\xc4\x97n. Astronautai naudodami \xe2\x80\x9eDiscovery\xe2\x80\x9c robot\xc4\x85-manipuliatori\xc5\xb3 (angl. robotic arm) i\xc5\xa1k\xc4\x97l\xc4\x97 PMA-3 adapter\xc4\xaf i\xc5\xa1 erdv\xc4\x97laivio krovini\xc5\xb3 sekcijos ir prijung\xc4\x97 prie modulio \xe2\x80\x9eUnity\xe2\x80\x9c. 2010\xc2\xa0m. vasar\xc4\xaf PMA-3 adapteris buvo perkeltas ir prijungtas prie naujai atvykusio jungiamojo mazgo \xe2\x80\x9eTranquility\xe2\x80\x9c (Node 3).\n_START_SECTION_\nKonstrukcija\n_START_PARAGRAPH_\nPMA adapterius sukonstravo kompanija \xe2\x80\x9eBoeing\xe2\x80\x9c. Ji prie\xc5\xa1 tai buvo sukonstravusi pana\xc5\xa1\xc5\xb3 adapter\xc4\xaf, leidus\xc4\xaf JAV erdv\xc4\x97laiviams \xe2\x80\x9eSpace Shuttle\xe2\x80\x9c prisijungti prie Rusijos kosmin\xc4\x97s soties \xe2\x80\x9eMir\xe2\x80\x9c."